google/wiki40b huggingface dataset:
Spesialhopprenn i Garmisch-Partenkirchen

Spesialhopprenn for senior i Olympiabakken i Garmisch-Partenkirchen er et årlig arrangement innen skihopping som siden 1954 har vært renn nummer to av fire i den tysk-østerrikske hoppuka. Hopprenn i Garmisch-Partenkirchen har blitt arrangert siden 1921 med 1. januar som den primære arrangementsdato. Konkurransen har dermed fått navnet nyttårshopprennet.
Den store Olympiabakken (Große Olympiaschanze) ble åpnet i 1934, og har siden blitt utvidet flere ganger. Siste større ombygging var i 2007, da bakken fikk nytt tårn og ble utvidet fra K115 til K125.

Nyttårshopprennet

I 1953 ble hopprennet i Garmisch-Partenkirchen åpningsrenn for den første Hoppuka. Med få unntak har det siden vært det andre rennet. Unntak var i 1956/57, 1961/62 og 1962/63, da rennet i Innsbruck ble arrangert før nyttår, slik at rennet i Garmisch-Partenkirchen ble det tredje rennet i Hoppuka. I 1979 måtte Nyttårshopprennet utsettes til 2. januar, fordi været var for dårlig på nyttårsdagen. Hoppuka har vært en del av verdenscupen siden verdenscupen startet opp sesongen 1979/80.
For mange nordmenn er det en lengre tradisjon å følge nyttårshopprennet på radio eller fjernsyn. Hopprennet har blitt dekket med direkte sending på NRK TV siden 1963, og Arne Scheie har kommentert rennet hvert år siden 1973. Sendingen følger tradisjonelt nyttårskonserten fra Wien.

Resultater

Listen inneholder topp tre fra alle hoppukerenn samt OL i 1936.
Gounellea

Utseende

Middelsstore, brede, brokete trebukker. Antennene er omtrent så lange som kroppen, tynne og svarte. Pronotum har en kraftig tann på hver sidekant. Dekkvingene er omtrent parallellsidige med rettviklede "skuldre", kontrastrikt tegnede i hvitt eller gult og svart.

Utbredelse

Slekten er kjent fra Brasil, Peru, Bolivia og det nordlige Argentina.
Centrocerum

Utseende

Middelsstore, slanke, lyst brunlige trebukker med gule flekker på dekkvingene. Antennenene er omtrent så lange som kroppen. Pronotum har rundede sider uten tenner på sidene. Dekkvingene er nesten jevnbrede, blanke, og ender i en liten tann.

Levevis

Larvene lever i død ved, mest av løvtrær.

Utbredelse

Slekten er utbredt i det sørlige Sør-Amerika (Bolivia, det sørlige Brasil, Paraguay, Argentina).
Craig Johnston

Karriere

Han startet sin karriere i Middlesbrough, og fikk sin debut som tenåring mot Everton. Han spilte 64 ligakamper og scoret 16 mål i de fire årene han var i klubben.
3. april 1981 ble Johnston kjøpt til Liverpool av manager Bob Paisley for £575.000, noe som var overgangsrekord for de røde på den tiden.
Han fikk sin debut for Anfield-klubben 29. august da han kom inn som innbytter for Ray Kennedy i 1-0 tapet i bortekampen mot Wolverhampton på Molineux. I samme kamp gjorde forøvrig også både Mark Lawrenson og Bruce Grobbelaar sine debuter. Hans første mål kom 8. desember i 4. runde kampen i Liga-cupen hjemme mot Arsenal. Liverpool vant kampen 3-0.
Johnston ble i Liverpool frem til 1988 da hans søster ble alvorlig syk. Han la støvlene på hylla omtrent med øyeblikkelig virkning. På denne tiden hadde han spilt 190 ligakamper (30 mål), og vunnet en rekke medaljer for Liverpool.
Grunnlovsjubileet i Norge 2014

Eidsvollsbygningen under jubileet

Til 200-årsmarkeringen hadde staten besluttet at Eidsvollsbygningen med paviljongene og hagen så vidt mulig skulle tilbakeføres til situasjonen i 1814. Statsbygg fikk i oppdrag sammen med Eidsvoll 1814 å forestå restaureringen, og det ble bevilget 310 millioner kroner til formålet. Det mest omfattende inngrepet var gjenreisningen av kjelleretasjen, som ble fjernet fullstendig i forbindelse med istandsettelsen før 1914 på grunn av byggskader. Kjelleren inneholdt tjenerboliger, kjøkken og rom for andre husholdningsformål. Den oppfattes som uunnværlig for å formidle forståelsen av hvordan dagliglivet artet seg for to hundre år siden, og særlig hvordan det var praktisk mulig å avvikle riksforsamlingen i 1814 med overnatting for mange og bespisning for enda flere. Etter bygningshistoriske undersøkelser ble restaureringen startet i september 2011. 
Det ble gjort flere interessante funn under restaureringen av bygningen, blant annet ble et gammelt steingulv funnet under jordlaget som lå i kjelleren. Bygningen var i overraskende god stand og det var lite som trengtes å gjøres med tømmerkassen.
Statsbygg var byggherre for restaureringsarbeidene, og Riksantikvaren godkjente endelig arbeidene. Bygningen ble satt i stand mest mulig som dens tilstand i 1814. Eidsvollsbygningen ble formelt fredet 1. september 2014. 
Eidsvoll 1814 laget i samarbeid med Kulinarisk Akademi og med Henry Notaker en egen meny for grunnlovsjubileet: «Smaken av 1814 servert på 2014-vis». Menyen var basert på Kaage Bog over endel Bakelser og Posteger 1814, en gammel kokebok i Norsk Folkemuseums eie.
Forskningsrådet har en egen satsing på forskning og kunnskap om Grunnlovens betydning for utviklingen av Norge som demokratisk stat. Målet for satsingen er å bidra til å belyse viktige problemstillinger knyttet til forfatningen og folkestyret historisk, i dag og framover.
Kunnskapsdepartementet hadde satt av 40 millioner kroner til forskning om Grunnlovens betydning for Norge og utvikling av nettstedet minstemme.no for barn og unge.

Organisering

Stortinget hadde det overordnede ansvaret for grunnlovsjubileet. For planlegging og koordinering hadde Stortingets presidentskap oppnevnt en komité.  Komiteen hadde nedsatt et arbeidsutvalg som forestod det daglige arbeid med forberedelsene til jubileet. Til støtte for arbeidsutvalgets virksomhet var det etablert et sekretariat.

Christian Frederik-statuen

I anledning jubileet vedtok Stortingets presidentskap i januar 2013 at det skulle reises en statue av Christian Frederik på Eidsvolls plass foran Stortinget. Etter utlyst konkurranse ble Kristian Blystads utkast valgt.
Statuen ble avduket av dronning Margrethe II av Danmark 18. mai 2014.

Jubileumsmynter

Den 16. februar 2014 utga Norges Bank to jubileumsmynter som markering av 200-årsjubileet: En 20-krone-mynt og en 200-krone-mynt i sølv. Disse ble utformet av Esther Maria Bjørneboe.
Dalvík

Dalvík er en liten fiskeby i Eyjafjörður på Island.
Samfunnet på Dalvíkurbyggð ble dannet i 1998 ved sammenslåingen av tre distrikter i ytre Eyjafjörður: Byen Dalvík og landsbydistriktene Svarfaðardalur og Árskógsströnd. Dalvíkurbyggðs logo er tre fjell som symboliserer sammenslåingen av de tre samfunnene.
Det bor omkring 1500 mennesker i Dalvík. Økonomien baserer seg på fisk og fiskeforedling, i tillegg til forskjellig industri og matforetak, tjenester, reklame og handel. Dalvík havn er en stor fiskeri og handelshavn. Ferjen «Sæfari» seiler fra Dalvík til øya Grímsey, Islands nordligste samfunn, som ligger på den nordlige polarsirkel.
Dalvik er også vennskapsby med Hamar.
Zika-feber

Zika-feber er en sykdom som skyldes zika-viruset som hører til slekten Flavivirus. Viruset spres til mennesker gjennom stikk fra mygg, hovedsakelig fra artene Aedes aegypti og Aedes africanus. Inkubasjonstiden er vanligvis 3–12 dager, men de fleste som smittes blir ikke syke. Symptomer for personer som blir syke er influensalignende, nemlig feber, utslett, leddsmerter og røde øyne i opptil en uke. Alvorligste (kjente) helserisiko ved zika-feber er fare for at barn født av gravide med zika-smitte kan få mikrokefali, som fører til at barn blir født med lite hode som regel som resultat av at hjernen har utviklet seg unormalt i fosterlivet.
Feberen og viruset har fått navnet etter Zika-skogen i Uganda der prøver ble tatt som påviste viruset for første gang.

Epidemiologi

Zika-feber ble fastslått for første gang hos en ape i Zika-skogen i Uganda i 1947. I 1954 ble de første tilfellene hos mennesker fastslått i Nigeria.
Rikitea

Rikitea er en landsby på Mangareva i Gambierøyene i Fransk Polynesia. Det er den største landsbyen på øya.  
Den katolske katedralen Saint-Michel de Rikitea ble påbegynt i 1839.
Zahid Ali

Bakgrunn

Han startet som stand-up-komiker i 1999, etter å ha gått et år på musikk-/teaterlinjen på Ringerike folkehøgskole. Skolen har idag en egen standup-linje, som startet året etter.
Zahid Ali benytter ofte sin innvandrerbakgrunn til å belyse betente temaer i sine show.
Han mottok Brobyggerprisen i 2009 av 14. august-komiteen, og har også vært involvert i flere veldedige prosjekter. Sammen med Sissel Kyrkjebø har han frontet Unicef-kampanjen «Sammen for barn – sammen mot aids». I 2006 samlet han en rekke komikere, blant annet Bård Tufte Johansen, Harald Eia, Tom Mathisen, Herodes Falsk og [[Jono El Grande}} på Stenersenmuseet i Oslo.
Haicheng (Beihai)

Haicheng (kinesisk: 海城区; pinyin: Hǎichéng Qū) er et bydistrikt i byprefekturet Beihai i den autonome region Guangxi sør i Folkerepublikken Kina. 
Befolkningen var på 278 200 innbyggere i 2010.
Husmannspolka

«Husmannspolka» er ei vise av Alf Prøysen til tradisjonell melodi.
Alf Prøysen med gitar spilte den inn i Oslo 17. september 1948. Visa ble utgitt på 78-platen Columbia GN 1060.
Ulf Peder Olrog bearbeidet den til svensk. Versjonen heter «Kökspolka». Ingalill og Harry Brandelius med Puttes köksgäng spilte inn visa i Stockholm 23. oktober 1953. Den ble utgitt på 78-platene His Master's Voice X 7939 (i Sverige) og på His Master's Voice A.L. 3379 (i Norge) Orkesterleder var Putte Wickman.
1930-årene

-- 1930 -- 1931 -- 1932 -- 1933 -- 1934 -- 1935 -- 1936 -- 1937 -- 1938 -- 1939
Tiårsoversikt
Harmonices Mundi

Harmonices Mundi (latin: Verdens harmoni), egentlig Ioannis Keppleri Harmonices mundi libri V (Johannes Keplers fem bøker om verdens harmoni), er en bok av den tyske astronomen Johannes Kepler som utkom i 1619. Boken diskuterer harmonikk og kongruens i geometriske fomer og fysiske fenomener. 
Første kapittel handler om regulære polygoner, og andre kapittel om kongruens. De to første kapitlene gir også en beskrivelse av hans bidrag til polyedere. Andre kapittel gir den tidligste matematiske forståelsen av en liten dodekaederstjerne og en stor dodekaederstjerne. Tredje kapittel omhandler opprinnelsen til harmoniske proporsjoner i musikk, og fjerde kapittel beskriver harmoniske konfigurasjoner i astrologien (Musica universalis eller sfærenes musikk). Det femte og siste kapittelet handler om harmonien i planetenes bevegelser, og hans oppdagelse av Keplers tredje lov.
Følling Idrettslag

Følling Idrettslag (stiftet 1920) er et norsk idrettslag med håndball- og fotballag.
Fotballaget er slått sammen med Kvam Idrettslag. De har lag fra miniputter og til G14. Laget har en fotballbane som heter Myra og håndball spilles i Beitstadhallen.
Rolf Just Nilsen

Imitator og komiker

Rolf Just Nilsen vakte tidlig oppsikt med sin fabelaktige evne som imitator. Hans stemmefremføring i de beste imitasjonene av datidens kjente personer, som for eksempel Einar Gerhardsen, Per Borten, Leif Juster, Carsten Byhring eller Arve Opsahl, er svært vanskelig å skille fra originalen.
Hans talent ble oppdaget allerede i grunnskolen hvor han forbløffet lærere og elever med nøyaktige imitasjoner av skolens lærere. Hans profesjonelle karriere begynte på Studioteatret, men fordi han satte revyen så høyt takket han ja til et engasjement på Chat Noir fra 1952 til 1959. Etter en periode på Edderkoppen teater kom han tilbake til Det norske teatret. I noen år hadde han så kontrakt med Oslo Nye Teater, før han igjen kom tilbake til Det norske teateret.
Rolf Just Nilsen medvirket i radioprogrammer og fjernsynsproduksjoner i NRK, samt en lang rekke filmer, deriblant Operasjon løvsprett og Reisen til Julestjernen. Han lånte også bort stemmen sin til flere av figurene i Flåklypa Grand Prix, Syvende far i huset og flere andre Ivo Caprino-filmer, og bidro til utformingen av dukken Televimsen.

Sangtalentet

I tillegg til å være en talentfull skuespiller var Rolf Just Nilsen svært musikalsk og hadde fin sangstemme. Han fikk derfor også en omfattende karriere som grammofonartist. I 1963 sang han inn juleviseparodien Julekveld i skogen på plate. Den ble så populær at det å høre den på radien i julen ironisk nok har blitt fast inventar i juleritualene i mange norske hjem til dags dato.  I 1964 fikk han en stor slager med Pappan til Tove-Mette  (Nor-Disc NOR 94) sammen med Birgit Strøm. Melodien var skrevet av Willy Andresen og teksten var skrevet av Otto Nielsen. I likhet med de fleste rollene han spilte hadde også mange av platene hans en humoristisk snert. 
Også på scenen fikk publikum oppleve Rolf Just Nilsens sangstemme. Blant annet gjorde han stor suksess med operaparodien Operasangeren, en revyvise med tekst av Arild Feldborg, der Just Nilsen fremfører en norsk versjon av Tårnarien fra operaen Tosca. I 1963 fikk han hovedrollen som «Lillemann» i musikalen Stopp verden, jeg vil av på Edderkoppen teater, der blant annet fremføringen av sangen Hva for ein klovn er eg (What kind of fool am I) viste at hans talent også rommet det såre og dypt alvorlige.

Tidlig bortgang

Rolf Just Nilsen pådro seg etter hvert hjerteproblemer, men endret ikke sitt høye arbeidstempo av den grunn. Han døde bare 49 år gammel på scenen på Det norske teatret, under fremføring av revyen L/L Wang & Nilsen, et tomannsshow med Sølvi Wang.

Minneprogram

Etter hans bortgang viste NRK et minneprogram til ære for Rolf Just Nilsen.

Familie

Rolf Just Nilsen var nevø av komikeren Leif Juster.
Derbi Senda

Derbi Senda er en moped med 49 cm³ motor. Den produseres av det spanske firmaet Derbi. Derbi Senda R er offroad versjonen og Derbi Senda sm er veiversjonen. Nyere type Senda bruker en 50cc vannkjølt Piaggio motor, mens de eldre bruker en 50cc vannkjølt Rabasa motor.
Tour de France 1936

Gjennomføringen av rittet

Grunnet helseproblemer, sluttet Henri Desgrange som rittdirektør. Han ble erstattet av Jacques Goddet. Rittet var delt opp i 21 etapper md en total lengde på 4 418 km. Gjennomsnittsfarten var 31.108, som var første gang den steg over 31 km/h. 
Rittet ble vunnet av den belgiske syklisten Sylvère Maes. På de første etappene hadde han dueller med franskmannen Maurice Archambaud, inntil den åttende etappen det Archambaud tapte for mange minutter på den åttende etappen. Franskmannen fullførte til slutt ikke rittet, så avstanden til andreplassen, Antonin Magne, ble over 26 minutter og nesten 28 til tredjeplassen, Félicien Vervaecke. Klatretrøya ble vunnet av spanjoen Julián Berrendero, og lagkonkurransen ble for andre året på rad, vunnet av Belgia. For første gang kom det også en nederlandsk etappeseier.

Endringer fra 1935

For første gang var en delt inn i tre deler (to fellesstart og en individuell tempo). Rittdirektøren ved starten av rittet var fremdeles Henri Desgrange (i en alder av 71 år!), mannen som hadde vært direktør ved første utgaven i 1903. Han slet med helsen allerede under første etappen, og etter den andre etappen gjorde han Jacques Goddet til rittdirektør. Den individuelle kategorien som hadde vært med i noen år, var ikke med i 1936. 
Innføringen av sommerfeire i Frankrike, gjorde at det ble enda flere tilskuere. Bonustidsystemet var det samme som årene før.
ALQ-144

ALQ-144, AN/ALQ-147, og AN/ALQ-157 er et amerikansk jammesystem mot fiendtlige infrarødt styrte - eller heimende missiler, som for eksempel den russiske Igla- eller Strela-serien. Det mest brukte mottiltaket før denne jammeren kom på 1970-tallet, var de såkalte narrebluss. Dette var brennende gjenstander som ble kastet ut fra flyet med en flamme som lignet den infrarøde signaturen på flyets motor eller ekshaustutslippet. Dette systemet fungerte på et vis, men det krevde også en mengde slike narrebluss å holde seg over et risikabelt område i lang tid. ALQ-144-serien kan skape konstant vern mot visse typer infrarøde heimende missiler.
La Pedrera (Rivera)

Transport

Ruta 5 Brig. General José Fructuoso Rivera forbinder La Pedrera med Ruta 27 og Tacuarembó, Durazno, Florida, Canelones og Montevideo departementene.
Urgermansk

Urgermansk er urspråket som regnes for å være opphavet til alle germanske språk, blant annet tysk, engelsk, nederlandsk og skandinaviske språk.
Det urgermanske språket delte seg i tre språkgrener, de østgermanske, de nordgermanske og de vestgermanske språkene. De østgermanske språkene er utdødde, det mest kjente av dem er gotisk. Den nordgermanske grenen, urnordisk, delte seg i vestnordisk (gammelnorsk og islandsk) og østnordisk (svensk og dansk). I senmiddelalderen førte nedertysk språkpåvirkning til at norsk utviklet seg parallelt med dansk og svensk. Den vestgermanske grenen har en østlig (høytysk og nedertysk, deriblant nederlandsk) og en vestlig (engelsk, frisisk) del.

Innledning

Urgermansk er ikke direkte dokumentert i noen bevarte tekster, men har blitt rekonstruert ved hjelp av den komparative (sammenlignende) metode. Imidlertid er det noen bevarte runeinskripsjoner fra Skandinavia som er datert til ca. 200 e.Kr. som man antar representerer et trinn i urnorrønt eller sent urgermansk som fulgte umiddelbart etter det urgermanske språktrinnet. Noen lånord fra tidlig germansk som eksisterer i ikke-germanske nabospråk er antatt å ha blitt lånt fra germansk i løpet av den urgermanske fase; et eksempel er det finske og estiske kuningas, «konge», som ligner meget på det rekonstruerte urgermanske *kuningaz. Som alle hypotetiske språk skrives de rekonstruerte ordene alltid med en asterisk (*) foran.
Urgermansk stammer selv fra urindoeuropeisk (PIE).
Urgermansk hadde bare to syntetiske tider, preteritum (fortid) og presens (nåtid), til sammenligning var det seks eller syv i gresk, latin og sanskrit. Noen av disse ulikhetene hadde sin grunn i tap av bøyningsformer. Imidlertid er mange av tidene i andre språk, futurum (framtid), futurum exactum, sannsynligvis også pluskvamperfektum, nyvinninger i hvert av disse språkene og kom ikke opprinnelig fra urindoeuropeisk. Urgermansk utviklet en ny bøyningsklasse for verb, svake verb, som tilføyes en dental suffiks. Sterke verb har beholdt de indoeuropeiske bøyningene med avlyd.

Elementer som ikke er indoeuropeiske

Det rekonstruerte urgermanske ordforrådet inkluderer et antall av grunnleggende ord (som viser til blant annet deler av kroppen, dyr og naturen) som tolkes av noen lingvister som av ikke av indoeuropeisk opprinnelse, noe som antyder et ordforråd påvirket fra en tidligere befolkningsgruppe i nordlige Europa. Mekanismene i denne påvirkningen er ukjent, det kan ganske enkelt være lån, eller kanskje bibeholdelse av gamle ord av folk som overtok urgermansk som deres nye språk. Sigmund Feist var den første til å foreslå dette (i 1932), men teorien har i nyere tid fått mindre oppslutning ettersom flere indoeuropeiske ordrøtter er blitt funnet.
Leon Battista Alberti

Bakgrunn

Alberti ble født i en florentinsk adelsfamilie som levde i eksil i Genova. Han var sekretær til paven etter å ha avsluttet studier i universitetet i Padova og Bologna i 1432.

Arkitekt, kunstner

Leon Battista Alberti arbeidet som arkitekt i Ferrara, Firenze, Mantova, Rimini, Roma og Urbino.
Alberti kom til Firenze sammen med pave Eugenius IVs hoff i 1434. I Firenze ble han kjent med viktige arkitekter og kunstnere som Brunelleschi, Donatello, Ghiberti og Luca della Robbia, og han dedikerte sin viktige avhandling om malerkunsten, Della Pittura (1436) til disse og den avdøde Masaccio. Della Pittura inneholder den første beskrivelsen av perspektivisk gjengivelse, blant annet sentralperspektivets teoretiske oppbygning.
Alberti studerte antikkens mestrer. For å få nok kunnskap om romersk arkitektur, måtte man studere den og tegne den, mente han. Den klassiske arkitekturen avspeiler lover for orden og proporsjoner. Han fikk i 1450 i oppdrag å tegne fasaden til kirken Santa Maria Novella i Firenze, som var bygd på 1300-tallet. Det var vanlig i Italia at fasaden ble bygget til slutt, etter at kirkebygget var ferdig.
I det svært omfattende verket De re aedificatoria (1452) formulerer Alberti en teori om arkitekturen som er knyttet til Vitruvius. Blant Albertis mest kjente bygningsverker finnes den antikkinspirerte kirken San Francesco (1450) i Rimini, Palazzo Rucellai (1458) i Firenze, samt kirken Sant'Andrea (1472) i Mantua med sin banebrytende fasade og grunnplan. Fasaden til kirken San Marco ved Piazza Venezia i Roma tilskrives Alberti.
Som humanist betonte Alberti kunstenes fornuftsmessige og vitenskapelige natur. Han fragikk hermed det religiøst symbolske eller funksjonelle og tilbakegikk til en klassisk tenkemåte.
Near the Cross

«Near the Cross» er en amerikansk salme. Teksten ble skrevet av Fanny Crosby og publisert i Bright Jewels av William B. Bradbury (New York City: Biglow & Main, 1869).
Melodien ble skrevet av W. Howard Doane.
Ike & Tina Turner spilte inn sangen og ga den ut på albumet The Gospel According To Ike And Tina i 1974. På albumet ble sangen kalt Nearer the Cross.

Norsk versjon

Den norske tittelen er «Nær ditt kors».
Loudon Wainwright III

Tidlig liv

Wainwright ble født i Chapel Hill, Nord-Carolina i USA, som sønn av yogalæreren Martha Taylor og Loudon Wainwright jr., en skribent og redaktør for det ukentlige magasinet Life. Han vokste opp som blant de bedrestilte i Bedford, New York, en rik by i fylket Westchester County. På barneskolen var han klassekamerat med Liza Minnelli. Blant hans søstre er Sloan Wainwright, også en sanger, og han nedstammer direkte fra koloniguvernøren Peter Stuyvesant. Han tok eksamen ved St. Andrew's School.

Personlig liv

Wainwrights sønn Rufus Wainwright og hans datter Martha Wainwright fra hans ekteskap med den kanadiske sangeren og låtskriveren Kate McGarrigle, er begge kjente sangere og låtskrivere. De har dessuten vært tema i flere av Wainwrights mest kjente sanger. Hans ode til amming, «Rufus Is a Tit Man» og den retrospektive «A Father and a Son» er til sønnen, mens hans andrefødte Martha fikk sine sanger med «Pretty Little Martha», og da hun ble fem fikk hun «Five Years Old», og da hun var tenåring ble hun omtalt i den klinisk ærlige «Hitting You». Ekteskapet ble oppløst da Rufus var tre og Martha var ett. Martha kommenterte det i et intervju: «Da jeg var mindre var jeg veldig opptatt av å høre på sanger min far har skrevet om sitt forhold til min mor. De gikk fra hverandre da jeg var liten og disse sangene er alt jeg har som kan fortelle meg noe om deres forhold. Jeg letet konstant i tekstene etter et slags bevis på at de hadde vært sammen».
Rufus Wainwright har på sin side spilt inn en cover av farens sang «One Man Guy», og han skrev «Dinner at Eight» om en familiekrangel. Martha har spilt inn en coverversjon av sin fars sang «Pretty Good Day» og har selv uttalt at hennes sang «Bloody Mother Fucking Asshole» er om han. På den annen side har Martha og faren samarbeidet på sangen «You Never Phone» på hans album So Damn Happy (2003). Han har også skrevet en del sanger med Kate McGarrigle, og hun har spilt inn flere sanger som han har skrevet.
Sangen «Father/Daughter Dialogue», fra hans album Grown Man (1995), forsøker Loudon – slik tittelen avslører, å gå i dialog med sine barn. Datteren Martha synger første vers hvor hun anklager faren, og spør ham om han virkelig tror at han med sine sanger kan gjøre alt galt rett igjen: «The facts are in and we have found, / That basically you're not around.» I andre vers forsvarer han seg med at han gjør bot med sine sanger, men livet er virkeligheten og sanger er kun sanger: «Darling daughter can't you see, / The guy singing the songs ain't me.»
Loudon Wainwright har også datteren Lucy Wainwright Roche, som også er musiker, sammen med sangeren Suzzy Roche. Han fikk sin tredje datter Alexandra «Lexie» McKim Kelly Wainwright i sitt andre ekteskap med Ritamarie Kelly, og han giftet seg på nytt i 2005.
Wainwright er en del av inspirasjonene til figuren Jimmy Thudpucker i den politisk kommenterende tegneserien Doonesbury.
Fulingmausoleet

Fuling-mausoleet (kinesisk: 福陵, pinyin: Fuling; mandsjuisk navn etter Möllendorfs transkripsjon: hūturingga munggan) er graven til Nurhaci (Qing Taizu, 1558–1626) og hans hustru Monggo (det vil si keiserinne Xiao Ci Gao fra Yehe-Nara-klanen (孝慈高皇后叶赫那拉氏), 1575–1603). 
Mausoleet befinner seg nordøst for Shenyang i den nordøstkinesiske provinsen Liaoning, og kalles  det østlige mausoleum (Dongling). Det ble bygd fra 1629 til 1651. Foran anlegget er elven Hun He, bak det er fjellet Tianzhu Shan, en utløper av  Changbai Shan.
Det står siden 1988 på listen over Folkerepublikken Kinas kulturminner (3-257) og siden 2004 på UNESCOs verdensarvliste.